Οργανισμός Τηλεπικοινωνιών Ελλάδος

Μετοχική σύνθεση

Ξεκινώντας το 1996 το Ελληνικό Δημόσιο μείωσε σταδιακά τη συμμετοχή του στο μετοχικό κεφάλαιο του ΟΤΕ. Κατόπιν συμφωνίας μεταξύ της Ελληνικής Κυβέρνησης και της Deutsche Telekom, από τις 5 Νοεμβρίου 2008, κατείχαν ο καθένας 25% συν μία μετοχή του μετοχικού κεφαλαίου του ΟΤΕ. Μετά από περαιτέρω πώληση μετοχών και δικαιωμάτων ψήφου του Ελληνικού Δημοσίου, από τις 11 Ιουλίου 2011, το ποσοστό της Deutsche Telekom στον ΟΤΕ ανερχόταν σε 40% και του Ελληνικού Δημοσίου σε 10%. Το Τ.Α.Ι.Πε.Δ. ανακοίνωσε στις 13 Φεβρουαρίου 2018 την έναρξη διαγωνιστικής διαδικασίας για την εξαγορά του 5% από το ελληνικό κράτος. Ο διαγωνισμός έληξε την Παρασκευή 16 Μαρτίου 2018, χωρίς κανέναν ενδιαφερόμενο. Την ίδια ημέρα το Τ.Α.Ι.Πε.Δ., έστειλε επιστολή στην Deutsche Telekom για πρόταση εξαγοράς των μετοχών έναντι 284 εκατομμυρίων ευρώ, με προθεσμία 30 εργάσιμων ημερών. Η Deutsche Telekom άσκησε το δικαίωμα πρώτης άρνησης και η εξαγορά ολοκληρώθηκε το Μάιο του 2018, μέσω του Χρηματιστηρίου. Σήμερα η Deutsche Telekom κατέχει ποσοστό 45% των μετοχών της εταιρείας και το Ελληνικό Δημόσιο 5%.

Διεθνείς θυγατρικές

Telekom Romania: Ο ΟΤΕ κατέχει το 54% του μετοχικού κεφαλαίου της Telekom Romania, του κύριου Οργανισμού Τηλεπικοινωνιών της Ρουμανίας, ο οποίος παρέχει ολοκληρωμένες υπηρεσίες σταθερής τηλεφωνίας, σταθερής ευρυζωνικότητας, συνδρομητικής τηλεόρασης και κινητής τηλεφωνίας στην τοπική αγορά.

Ιστορία

Ο ΟΤΕ δημιουργήθηκε στις 23 Οκτωβρίου του 1949, ως διάδοχος της Ανώνυμης Ελληνικής Τηλεφωνικής Εταιρείας (Α.Ε.Τ.Ε.) που είχε ιδρυθεί το 1926, με σκοπό να ενοποιήσει το σύνολο ανάλογων δημοσίων και ιδιωτικών επιχειρήσεων τηλεπικοινωνιών. Προτού συμβεί αυτό, η τηλεφωνία, η τηλεγραφία, οι εγχώριες και διεθνείς συνδέσεις ήταν αποσπασματικές και ελλιπώς συντονισμένες.
Μέχρι το 1998, η αγορά τηλεπικοινωνιών στην Ελλάδα ήταν μονοπώλιο. Η αγορά ανοίχθηκε στους ανταγωνιστές και ο ΟΤΕ βαθμιαία ιδιωτικοποιήθηκε. Μαζί με τους υπολοίπους παρόχους της αγοράς τηλεπικοινωνιών, ο ΟΤΕ ρυθμίζεται από την Εθνική Επιτροπή Τηλεπικοινωνιών και Ταχυδρομείων (ΕΕΤΤ).
Το 2007 ο Όμιλος Marfin Investment απέκτησε το 20% της εταιρείας, ενώ τον Μάρτιο του 2008, το πώλησε στη Γερμανική Deutsche Telekom, η οποία αργότερα αύξησε το ποσοστό της σε 25% συν μία ψήφο, ώστε να αντιστοιχεί με το ποσοστό του κράτους.
Μετά την πώληση ενός επιπλέον ποσοστού 5% το 2009 και ενός 10% του μετοχικού κεφαλαίου του ΟΤΕ το 2011 από το Ελληνικό Δημόσιο προς την Deutsche Telekom, το κράτος κατείχε το 10% και η Deutsche Telekom το 40%. Το 2018 η Deutsche Telekom απέκτησε ένα επιπλέον 5% του ΟΤΕ, καθώς, όπως ανακοινώθηκε από το ΤΑΙΠΕΔ, άσκησε το δικαίωμα πρώτης άρνησης για την απόκτηση των 24.507.520 κοινών ονομαστικών μετοχών.

Τηλεπικοινωνιακές υποδομές

Ο Όμιλος ΟΤΕ επενδύει εντατικά σε Δίκτυα Νέας Γενιάς, αναπτύσσοντας σύγχρονες τεχνολογικές υποδομές σε όλη τη χώρα. Είναι ο μεγαλύτερος επενδυτής σε νέες τεχνολογίες και υποδομές στην Ελλάδα, αφού μόνο την περασμένη εξαετία, οι επενδύσεις του ξεπέρασαν τα €2 δισ. Επιπλέον, υλοποιεί επενδύσεις ύψους €2 δισ. έως το 2022, για να προσφέρει ακόμα υψηλότερες ταχύτητες και μεγαλύτερη κάλυψη στο σταθερό και το κινητό.
Χάρη σε αυτές τις επενδύσεις, το COSMOTE Fiber είναι το μεγαλύτερο δίκτυο οπτικών ινών στην Ελλάδα, μήκους άνω των 43.000 χλμ. Στο τέλος του 2018, τα νοικοκυριά και οι επιχειρήσεις με πρόσβαση σε πολύ υψηλές ταχύτητες Internet έως και 200Mbps, ξεπέρασαν τα 3 εκατομμύρια. Το 2018, ο Όμιλος ΟΤΕ έφερε την οπτική ίνα μέχρι το σπίτι των καταναλωτών, διαθέτοντας εμπορικά δίκτυο Fiber To The Home (FTTH) σε επιλεγμένες περιοχές.
Στην κινητή τηλεφωνία, ο Όμιλος ΟΤΕ εξελίσσει συνεχώς τα δίκτυά του. Είναι μακράν Νο1 σε πληθυσμιακή κάλυψη 4G στην Ελλάδα, φτάνοντας περίπου το 99%, αλλά και 4G+, τεχνολογίας LTE Advanced, με πληθυσμιακή κάλυψη περίπου 96%. Παράλληλα, ο Όμιλος προετοιμάζεται εντατικά για την επόμενη γενιά της ασύρματης επικοινωνίας, το 5G. Από το 2015, συμβάλλει στον σχεδιασμό και την ανάπτυξη νέων τεχνολογιών, υποδομών και υπηρεσιών 5G, με τη δυναμική του συμμετοχή σε ευρωπαϊκά ερευνητικά έργα, ενώ η COSMOTE υλοποίησε στο Δήμο Ζωγράφου το πρώτο δοκιμαστικό δίκτυο 5G στην Ελλάδα, πετυχαίνοντας live ταχύτητες πάνω από 12Gbps, 60 φορές μεγαλύτερες από τις σημερινές ταχύτητες 4G.

Βιώσιμη Ανάπτυξη

Ο Όμιλος ΟΤΕ αξιοποιεί τις δυνατότητες που παρέχει η τεχνολογία, με στόχο τη δημιουργία ενός καλύτερου κόσμου για όλους. Η βιώσιμη ανάπτυξη αποτελεί αναπόσπαστο κομμάτι της επιχειρηματικής στρατηγικής του Ομίλου, αλλά και της λειτουργίας του, μέσα από την οποία συμβάλλει στην οικονομία, την κοινωνία και το περιβάλλον.
Το 2018, η κοινωνική συνεισφορά του Ομίλου ανήλθε σε περίπου €4 εκατ. Επίκεντρο των δράσεών του ήταν η ανάπτυξη ψηφιακών δεξιοτήτων ανθρώπων όλων των ηλικιών, αλλά και η κάλυψη καίριων αναγκών της κοινωνίας, στηρίζοντας ευαίσθητες κοινωνικές ομάδες, τα παιδιά, την εκπαίδευση, την επιχειρηματικότητα, τις τοπικές κοινωνίες, τον πολιτισμό και τον αθλητισμό.

Μουσείο Τηλεπικοινωνιών ΟΤΕ

Το Μουσείο Τηλεπικοινωνιών ΟΤΕ άνοιξε τις πύλες του στο κοινό το 1990. Στεγάζεται σε ιδιόκτητο κτίριο του ΟΤΕ 1000m² στην περιοχή της Κηφισιάς, στην Αθήνα. Σκοπός του Μουσείου είναι η έρευνα, μελέτη και τεκμηρίωση των ιστορικών στοιχείων που αφορούν στην εξέλιξη των τηλεπικοινωνιών από την αρχαιότητα μέχρι σήμερα. Το Μουσείο είναι μέλος της Διεθνούς Επιτροπής για τη Διατήρηση της Βιομηχανικής Κληρονομιάς (The International Committee for the Conservation of Industrial Heritage - TICCIH).